जयद्रथ की यह बात सुनकर द्रौपदी का हृदय काँप उठा, उसके इस प्रस्ताव का तिरस्कार करके द्रौपदी ने बहुत कड़ी बातें सुनाईं और बोली- मेरे पति महान यशस्वी हैं, सदा धर्म में स्थित रहने वाले हैं, युद्ध में यक्षों और राक्षसों का भी मुकाबला कर सकते हैं, तुझे ऐसी बातें कहते लज्जा नहीं आई। अरे मूर्ख! जैसे बाँस और केला- यह दोनों वृक्ष फल देकर अपना नाश कर लेते हैं, केंकड़े की मादा अपनी मृत्यु के लिए ही गर्भधारण करती है, उसी प्रकार तू भी अपनी मौत के लिए ही मेरा अपहरण करना चाहता है।